IZVEDBENA UREDBA KOMISIJE (EU) 2022/2531

z dne 1. decembra 2022

o razveljavitvi Izvedbene uredbe (EU) št. 808/2014 o določitvi pravil za uporabo Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (1) ter zlasti člena 8(3), člena 12, člena 14(6), člena 41, člena 54(4), člena 66(5), člena 67, člena 75(5) in člena 76(1) Uredbe,

ob upoštevanju naslednjega:

(1) Uredba (EU) 2021/2115 Evropskega parlamenta in Sveta (2) določa nov pravni okvir za skupno kmetijsko politiko (SKP), da bi se izboljšalo njeno doseganje ciljev Unije iz Pogodbe o delovanju Evropske unije. Navedena uredba podrobneje določa te cilje Unije, ki jih je treba doseči s SKP, ter opredeljuje vrste intervencij in skupne zahteve Unije za države članice, obenem pa državam članicam omogoča prožnost pri zasnovi intervencij, ki jih morajo določiti v svojih strateških načrtih SKP za obdobje od 1. januarja 2023 do 31. decembra 2027.

(2) Uredba (EU) 2021/2115 določa vrste intervencij za razvoj podeželja. Uredba (EU) št. 1305/2013 Evropskega parlamenta in Sveta se zato razveljavi z učinkom od 1. januarja 2023.

(3) Glede tega je Komisija z Delegirano uredbo Komisije (EU) 2022/126 (3) v skladu z Uredbo (EU) 2021/2115 sprejela dodatne zahteve za zasnovo intervencij, ki se določijo v strateških načrtih SKP, med drugim za razvoj podeželja. Navedena delegirana uredba nadomešča pravila, ki so trenutno določena v Izvedbeni uredbi Komisije (EU) št. 808/2014 (4).

(4) Izvedbeno uredbo (EU) št. 808/2014 bi bilo zato treba razveljaviti z učinkom od 1. januarja 2023. Vendar bi se morala v skladu s členom 154(1) Uredbe (EU) 2021/2115 še naprej uporabljati za izvajanje programov razvoja podeželja v skladu z Uredbo (EU) št. 1305/2013 do 31. decembra 2025 in za odhodke upravičencev, ki jih plačilna agencija plača v okviru navedenih programov razvoja podeželja, do 31. decembra 2025.

(5) Ukrepi iz te uredbe so v skladu z mnenjem Odbora za razvoj podeželja –

SPREJELA NASLEDNJO UREDBO:

Člen 1 Razveljavitev Izvedbene uredbe (EU) št. 808/2014 in prehodne določbe Izvedbena uredba (EU) št. 808/2014 se razveljavi z učinkom od 1. januarja 2023. Vendar se še naprej uporablja za izvajanje programov razvoja podeželja v skladu z Uredbo (EU) št. 1305/2013 do 31. decembra 2025 in za odhodke upravičencev, ki jih plačilna agencija plača v okviru navedenih programov razvoja podeželja, do 31. decembra 2025.

Člen 2 Začetek veljavnosti Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. decembra 2022 Za Komisijo predsednica Ursula VON DER LEYEN

(1) UL L 347, 20.12.2013, str. 487.

(2) Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1).

(3) Delegirana uredba Komisije (EU) 2022/126 z dne 7. decembra 2021 o dopolnitvi Uredbe (EU) 2021/2115 Evropskega parlamenta in Sveta z dodatnimi zahtevami za nekatere vrste intervencij, ki jih države članice določijo v svojih strateških načrtih SKP za obdobje 2023–2027 na podlagi navedene uredbe, ter pravili o deležu za standard dobrih kmetijskih in okoljskih pogojev (DKOP) 1 (UL L 20, 31.1.2022, str. 52).

(4) Izvedbena uredba Komisije (EU) št. 808/2014 z dne 17. julija 2014 o določitvi pravil za uporabo Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 227, 31.7.2014, str. 18).